**ELŐTERJESZTÉS**

**A Gazdasági és Városstratégiai Bizottság 2018. szeptember 10-i ülésére**

**Javaslat a Vásárcsarnokban lévő üzlethelyiségek bérbe adására vonatkozó**

**pályázati kiírások elfogadására**

A Szombathelyi Városi Vásárcsarnok igazgatója jelezte, hogy a Városi Vásárcsarnok az I. csarnok fejépületében levő 48 m2 alapterületű, I. csarnok fejépület emeleti részén levő 40 m2 alapterületű és I. csarnok 25. szám alatt levő 11 m2 alapterületű üzlethelyiséget szeretné bérbeadás útján hasznosítani.

A Városi Vásárcsarnok felújítására való tekintettel a 48 m2 alapterületű és a 11 m2 alapterületű üzlethelyiség tervezett hasznosítása a felújítás megkezdésének időpontjáig tartana, hogy az átalakítást követően a megváltozott igényeknek megfelelően kerülhessenek kialakításra az üzletek tevékenységi körei.

Az I. csarnok emeleti részén levő 40 m2 alapterületű helyiség bérbeadási ideje a 116/2017. (IV.27.) Kgy. számú határozattal jóváhagyott időponthoz, 2021. december 31. napjához, igazodik.

A vásárok és piacok működéséről szóló 34/1995.(X.26.) önkormányzati rendelet 8.§ (3) bekezdése értelmében a megüresedő üzletek hasznosítása pályázat útján történik. A pályázók közül az üzlet bérleti jogát az szerzi meg, aki a pályázati feltételeknek megfelel és a legnagyobb összegű bérleti díj megfizetésre tesz ajánlatot.

A pályázati feltételeket a rendelet 8.§ (4) bekezdése az alábbiakban határozza meg:

1.) bérbeadás időtartama,

2.) a bérleti díj legalacsonyabb összege,

3.) az üzletben folytatható tevékenység megjelölése,

4.) a más célra történő felhasználás tilalmának kimondása

5.) a pályázni jogosultak köre,

6.) a szerződést biztosító mellékkötelezettséggé átalakuló pályázati biztosíték összege,

7.) az elvégzendő építési munkák és azok költségére vonatkozó rendelkezés.

A rendelet 8.§ (5) bekezdése kimondja, a pályázati feltételeket a gazdasági ügyeket ellátó bizottság hagyja jóvá. A pályázatot az intézmény vezetője írja ki.

Az intézmény elkészítette a pályázati kiírás tervezetét, amit mellékelten megküldök. Kérem a Tisztelt Bizottságot, hogy ennek alapján a pályázati feltételeket jóváhagyni szíveskedjék.

Szombathely, 2018. szeptember „ „.

**/: Dr. Puskás Tivadar :/**

**Határozati javaslat**

**…./2018. (IX.10.) GVB. számú határozat**

A Gazdasági és Városstratégiai Bizottság a vásárok és piacok működéséről szóló 34/1995.(X.26.) önkormányzati rendelet 8.§ (5) bekezdésében foglaltak alapján a Városi Vásárcsarnok az I. csarnok fejépületében levő 48 m2 alapterületű, I. csarnok fejépület emeleti részén 40 m2 alapterületű és I. csarnok 25. szám alatti 11 m2 alapterületű üzlethelyiség bérbeadási útján történő hasznosítására kiírandó pályázat feltételeit az előterjesztés mellékletének megfelelően jóváhagyja.

**Felelős:** Lendvai Ferenc, a bizottság elnöke

/a végrehajtásért: Antoni Zsolt, a Szombathelyi Városi Vásárcsarnok Igazgatója

Nagyné dr. Gats Andrea, a Jogi, Képviselői és Hatósági Osztály vezetője)

**Határidő:** azonnal